Уимбълдън (турнир)
Шампионатът Уимбълдън, или както е популярен просто като Уимбълдън, е най-старият и престижен турнир по тенис в света.

За първи път се е състоял през 1877 година във „Всеанглийския клуб по лаун-тенис и крокет“ (All England Lawn Tennis and Croquet Club/ Ол Ингланд Лоун Тенис анд Крокет Клъб). Оттогава се провежда всяка година през юни и юли месец в Уимбълдън, квартал на Лондон, Обединеното кралство. Той е един от четирите турнира по тенис от Големия шлем и е единственият от тях, който се играе на трева. В годишната тенис програма преди него се провеждат Откритото първенство на Австралия и Откритото първенство на Франция, а след него – Откритото първенство на САЩ. 

Шампионатът в Уимбълдън започва шест седмици преди първия понеделник на август и продължава две седмици, освен ако програмата не се е забавила заради дъждовно време. Турнирът включва няколко отделни състезания, провеждани по едно и също време:
 единично (Е) – мъже и жени;
 двойки (Дв) – мъже, жени и смесени (СДв);
 юноши (Ю) – единично и двойки;
 девойки (Д) – единично и двойки;
 тенисисти в неравностойно положение (НП):
 единично (Е) – мъже и жени;
 двойки (Дв) – мъже, жени
 ветерани (В);

Традиции 
 Тревата на Централния корт (а и на корт №1) не се използва от никой друг през годината, освен от състезателите, участващи в шампионата всяко лято. Но има едно малко изключение. Ако бивш шампион на турнира някога пожелае да играе на централния корт, това не може да му бъде отказано. Останалите кортове в комплекса могат да се използват в периода май-септември само от членовете на „Всеанглийския клуб по лаун-тенис и крокет“ (All England Lawn Tennis and Croquet Club).
 Победителят в турнира за мъже поединично получава купа, която е изработена и връчена за първи път през 1887 г. На нея е гравирано изречението: „Световен шампион на сингъл“.
 Всеанглийският клуб има изискване всички състезатели да бъдат облечени в бяло по време на мачовете си. Това изискване довежда до бойкот на турнира от страна на младия Андре Агаси в началото на деветдесетте години на XX век.
 По време на мачовете официалните лица на турнира задължително се обръщат към жените-състезателки с „госпожице“ или „госпожо“ (miss или ma'am). От друга страна, „господине“ (mister) никога не се използва при обръщение към мъжете-състезатели.
 В миналото е било задължително състезателите да се покланят преди и след мач на членовете на Кралското семейство, седящи в Кралската ложа на Централния корт. През 2003 г. обаче тази традиция е отменена от президента на Всеанглийския клуб, херцогът на Кент. Сега състезателите са задължени да се покланят само ако в ложите седят принцът или принцесата на Уелс.

 Традиционната закуска за зрителите на турнира са ягодите и сметаната. Средно 28 000 кг ягоди и 7000 л сметана се консумират всяка година през двете седмици на състезанието.

Рекорди

Български успехи 
 1999 г. Тодор Енев е финалист на юношеския Уимбълдън на двойки с партньор Ярко Ниеминен (Финландия), но двамата отстъпват на аржентинците Гилермо Кория и Давид Налбандиан с 5 – 7, 4 – 6.
 2000 г. Двама българи достигат до полуфиналите на турнира при юношите – Радослав Лукаев отстъпва на Никола Маю (Франция) с резултат 6 – 7(6), 6 – 7(2), а Тодор Енев беше спрян от Марио Анчич (Хърватия) с резултат 3 – 6, 3 – 6.
 2008 г. Григор Димитров става шампион на Уимбълдън при юношите на сингъл, побеждавайки във финала Хенри Континен (Финландия) с резултат 7 – 5, 6 – 3.
 2010 г. Цветана Пиронкова достига до полуфинал, където отстъпва с резултат 6 – 3, 3 – 6, 2 – 6 на Вера Звонарьова.
 2011 г. Цветана Пиронкова достига до четвъртфинал, където беше спряна от Петра Квитова с резултат 3 – 6, 7 – 6, 2 – 6.
 2014 г. Григор Димитров достига до полуфинал, където отстъпва с резултат 3 – 6, 6 – 2, 6 – 7, 6 – 7 на Новак Джокович.

Шампиони на Уимбълдън

Галерия

Външни препратки 
  Официална страница на турнира
  Неофициална страница с информация за турнира

Източници 

 
Турнири от Големия шлем
Турнири по тенис на трева